Rahvusvaheline noorsoovahetus Luksemburgis  CULTURE POINT  23. juuli - 01. august 2008    Juulis toimub Luksemburgis lõbus noortelaager "Culture Point", kus kohtuvad noored Eestist, Luksemburgist, Itaaliast, Rootsist, Hispaaniast, Saksamaalt, Venemaalt, Soomest, Austriast ja Liechtensteinist, et toredasti ja loovalt üheskoos suve veeta.    Luksemburgi laager on mõnus puhke- ja loovlaager, kus 15-18 aastased noored saavad  proovida väga erinevaid kunstiliike ja luua oma ideedest erakordseid kunstiesemeid. Luksemburgi laagrid on toimunud aastaid ja on kuulsad huvitavate ja ootamatute töötubade poolest. Näiteks ehitasid ühel aastal noored ise endale omanäolise mobiiltelefoni. Sel aastal toimuvad muu hulgas professionaalsete kunstnike juhendamisel maali, video, metallitöö, kangastelgede ja muud töötoad. Lisaks huvitavatele töötubadele toimuvad ekskursioonid Luxembourg Citysse, tehakse sporti, diskotatakse ja lauldakse karaoket ja  lõbutsetakse niisama.    Eestist saab käesoleval aastal osaleda viis noort ja kandideerima on oodatud kõik noored, kel huvi teiste kultuuride vastu ning soov hankida uusi rahvusvahelisi sõpru ja kogeda midagi uut. Varasem rahvusvaheline kogemus ei ole oluline, pigem vastupidi, ootame osalema ka neid, kes seni pole rahvusvahelistes laagrites käinud! Lisaks põnevale teemale saavad noored praktiseerida laagris inglise keelt ja leida uusi tuttavaid riikidest, mis eestlaste jaoks seni ehk liigagi kauged.  Laagri töökeel on inglise keel, kuid heast keeleoskusest olulisem on soov ja valmisolek võõrkeeles suhelda.    PRAKTILINE INFO:  Aeg: 23.juuli - 01.august 2008  Koht: Eisenborn, Luksemburg  Kellele: 15-18-aastased noored Eestist, Luksemburgist, Itaaliast, Rootsist, Hispaaniast, Saksamaalt, Venemaalt, Soomest, Austriast ja Liechtensteinist. Eestist saab laagris osaleda 5 noort.  Töökeel: inglise keel  Majutus: noorte hostel, 4-6-toad  Osalustasu: 6900 krooni. Osalustasu sisaldab rahvusvahelist ja kohalikku transporti, kindlustust, toitlustust, majutust ja programmi.    Projekti korraldab Luksemburgi Noorsooamet.    Kui projekt tundub Sulle huvitav, siis saada oma täidetud osalejaankeet ja enesetutvustus (1 lk) aadressile headest(at)headest.ee hiljemalt 10. juuniks 2008.